РЕГЛАМЕНТ (ЕО) № 1490/2007 НА ЕВРОПЕЙСКИЯ ПАРЛАМЕНТ И НА СЪВЕТА
от 11 декември 2007 година
за отмяна на Регламент (ЕИО) № 954/79 на Съвета относно ратификацията от държавите-членки или тяхното присъединяване към Конвенцията на ООН за Професионален кодекс на линейни конференции
(Текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 80, параграф 2 от него,
като взеха предвид предложението на Комисията,
като взеха предвид становището на Европейския икономически и социален комитет (1),
след като се консултираха с Комитета на регионите,
в съответствие с процедурата, предвидена в член 251 от Договора (2),
като имат предвид че:
(1)
Регламент (ЕИО) № 954/79 на Съвета (3) съдържа изисквания, които държавите-членки трябва да изпълнят, когато ратифицират Конвенцията на ООН за Професионален кодекс на линейни конференции или когато се присъединяват към нея.
(2)
Конвенцията за Професионален кодекс на линейни конференции установява международна регулаторна рамка за конференциите по морски превоз, а именно посредством правила за достъп до дялове от търговията от страна на корабособственици, установени на територията на страни по конвенцията, което е в интерес на взаимния външнотърговски обмен.
(3)
Регламент (ЕО) № 1419/2006 на Съвета от 25 септември 2006 г. (4) отмени Регламент (ЕИО) № 4056/86 на Съвета от 22 декември 1986 г. относно определяне на подробни правила за прилагането на членове 85 и 86 от Договора по отношение на морския транспорт (5), който предвиждаше, inter alia, освобождаване от забраната в член 81, параграф 1 от Договора по отношение на конференциите по морски превоз.
(4)
След изтичане на преходния период, предвиден от член 1, втори параграф от Регламент (ЕО) № 1419/2006, забраната в член 81, параграф 1 от Договора ще се прилага за редовни морски транспортни услуги, в резултат на което конференциите повече няма да имат право да участват в търговията от или към пристанищата на държавите-членки.
(5)
Следователно държавите-членки ще бъдат възпрепятствани да изпълняват задълженията си по Конвенцията за Професионален кодекс на линейните конференции. От този момент държавите-членки повече няма да са в състояние да ратифицират, утвърждават или да се присъединяват към тази конвенция. Следователно Регламент (ЕИО) № 954/79 ще бъде неприложим и следва да бъде отменен, считано от края на преходния период, предвиден в Регламент (ЕО) № 1419/2006, а именно от 18 октомври 2008 г.,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕИО) № 954/79 се отменя.
Член 2
Настоящият регламент влиза в сила на 18 октомври 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 11 декември 2007 година.